වි‍ශ්‍රාම ගන්නා හෙද හෙදියන්ගේ කැමැත්ත මත කොන්ත්‍රාත් පදනම යටතේ නැවතත් සේවයට කැඳවීමට සෞඛ්‍ය අමාත්‍යාංශය තීරණය කර ඇත.‍රෝහල්වල පවතින හෙද හිඟය මඟ හැරීමේ අරමුණෙන් මේ තීරණය ගත් බව සෞඛ්‍ය ඇමැති මෛත්‍රීපාල සි‍රිසේන මහතාපවසයි.වෛද්‍යවරුන්, හෙද හෙදියන් විදේශගත වීම සහ වාර්ෂිකව විශාල පිරිසක් විශ්‍රාම ගැනීම යනාදී හේතූන් නිසා මේ හිඟය පවතියි.හෙද හෙදියන් සහ වෛද්‍යවරුන් විදේශගත වීම සඳහා ඉල්ලා ඇති ලිපිගොනු 50 ක් සතියකට අත්සන් කිරීමට තමාට සිදු වන බවත් තමා කැමති රටක‍ට ගොස් රැකියාවක් කිරීමේ මානව හිමිකම ඔවුන්ට තිබෙන නිසා එම ලිපිගොනු අත්සන් කිරීමට සිදු වන බවත් ඇමැතිවරයා කීය.රට පුරා රෝහල්වල හෙදියන්ගේ හිඟය දස දහසකට වැඩි බවත් මේ අභියෝගය ජයග්‍රහණය කිරීම සඳහා කුමන හෝ වැඩපිළිවෙළක් යෙදිය යුතු බවත් ඇමැතිවරයා පවසයි.හෙද හෙදියන් සහ වෛද්‍යවරුන් වි‍ශාල සංඛ්‍යාවක් වාර්ෂිකව විශ්‍රාම ගන්නා අතර විශ්‍රාම ගන්නා පුද්ගලයන්ගේ අඩුව පිරවීමට අවශ්‍ය මානව සම්පත නොමැතිකම බරපතළ ගැටලුවක් බව සෞඛ්‍ය අමාත්‍යාංශය ප්‍රකාශ කරයි.